TV 2: Skuffet over «1864»-seertall
Danskenes nye dramaproduksjon, der norske Jakob Oftebro har en av hovedrollene, hadde 274.000 seere da premieren ble sendt mandag kveld. Siden serien hadde gode premieretall i Danmark og har stabilisert seg rundt 1,2 millioner seere, innrømmer TV 2s kommunikasjonssjef, Jan- Petter Dahl, at premieretallene er under pari. - Vi har kjøpt en visningsrett på denne serien i Norge, og har som alltid realistiske forventninger. At serien skulle starte under 300.000 seere er ikke overraskene, men vi er likevel noe skuffet. Nå er det for tidlig å felle noen endelig dom etter bare en episode. Vi håper flere får øynene opp for denne stor-produksjonen, og vi sender reprise av første episode sent søndag kveld, sier Dahl i en Epost til VG. De to første episodene ble for øvrig sett av 1,7 millioner seere i Danmark.Mandag var den første mandagen uten «Farmen» på en stund. Dette ser ut til å ha gitt utslag i antall seere. Forrige mandag hadde TV 2 en prosentandel på 27, mot NRK 1 som hadde 24,3. I går gikk TV 2 ned til 16, 7 prosent. Det er en nedgang på 11,1 prosent. NRK gikk opp 1,8 prosent til 26,1. 372 000 fikk med seg premieren på «Torpedoer» på NRK 1. Dahl sier til VG at TV 2 har vært forberedt på at «Farmen» skulle av luften. - Nå går vi inn i en periode hvor flere av våre høstprogrammer går mot slutten og derfor vil vi på enkelte dager få lavere andeler en vi har hatt på lignende dager tidligere i høst. Det er likevel flere godbiter i vente frem mot jul, blant annet de siste rundene med «Idol» og ikke minst Håndball-EM som er fast juletradisjon her på TV 2. 2014 blir uansett et fantastisk år for TV 2, sier han.Både NRK og TV 2 har hatt stor suksess med sine reality-konsepter denne høsten. Mens NRK har satt ny seerrekord med sangprogrammet «Stjernekamp» har TV 2 fengslet TV-seerne med «Farmen». Mens statskanalen satte ny rekord med hele 1.074.000 seere under finalen i november, var det hele 1.114.000 seere som fulgte hele finale-dramaet da Magnhild Vik stakk av med seieren foran Olav Harald Ulstein i «Farmen». 1.250.000 seere fulgte sendingen da vinneren ble kåret og Magnhild slapp jubelen løs. Årets sesong av realityserien har syv ganger samlet over 1 million TV-seere. I gjennomsnitt har serien hatt 906.000 seere.
Danmarks nye storsatsning «1864» fristet ikke mange nok da det var duket for dramaserien første episode mandag kveld. - Vi er noe skuffet, sier TV 2s kommunikasjonssjef.